section_heading: Protufrancuska faza
paragraph_text: Godine 1512. Francuzi su pobijedili snage Lige u bitci kod Ravenne. No, nakon dolaska pojačanja od švicarskih kantona situacija se bitno promijenila: Luj XII. odlučio se povući iz Italije i napustiti Milansko Vojvodstvo. U Milano je, uz pomoć Švicaraca, došao Massimiliano Sforza, sin Ludovica Sforze. Genova se oslobodila Francuza i ponovno došla u orbitu Milana. U Firenci je španjolsko-papinska vojska uništila oligarhijsku republiku i 1512. na vlast opet dovela obitelj Medici. Ni nakon smrti Julija II. za Francusku se stanje nije popravilo. Papa je postao sin Lorenza Veličanstvenog, kardinal Giuliano Medici, koji je uzeo ime Lav X. Tada se borba pretvorila u međunarodni sukob: Venecija je prešla na stranu Francuske, ali su Švicarci francusku vojsku porazili u bitci kod Novare 1513., a engleska se vojska iskrcala na francusko tlo.